РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/185-18

19. јул 2018. године

Б е о г р а д

ЗАПИСНИК

СА 53. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 19. ЈУЛА 2018. ГОДИНЕ

Седница је почела у 17,15 часова.

Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, Дарко Лакетић, Бранимир Јовановић, Душица Стојковић, Марко Зељуг, Ђорђе Милићевић и Момо Чолаковић.

Седници је присуствовала и Драгана Баришић, заменик Катарине Ракић, члана Одбора.

Седници нису присуствовали чланови Одбора: Катарина Ракић, Верољуб Матић, Војислав Шешељ, Немања Шаровић, Бранка Стаменковић, Горан Ћирић, Петар Петровић, Ненад Константиновић и Ненад Чанак.

Председник Одбора је образложио да је седницу сазвао у року краћем од рока предвиђеног чланом 72. став 2. Пословника Народне скупштине због потребе да Одбор изврши попуну упражњеног посланичког места.

На предлог председника, Одбор је једногласно утврдио следећи

Д н е в н и р е д:

1. Разматрање Одлукe Републичке изборне комисије 02 Број: 013-67/18 од 19. јула 2018. године, о додели мандата народног посланика ради попуне упражњеног посланичког места у Народној скупштини (03 Број: 013-2547/18);
2. Усмеравање средстава из Фонда солидарности Народне скупштине.

**Прва тачка дневног реда**: Разматрање Одлукe Републичке изборне комисије 02 Број: 013-67/18 од 19. јула 2018. године, о додели мандата народног посланика ради попуне упражњеног посланичког места у Народној скупштини (03 Број: 013-2547/18)

Председник Одбора је упознао чланове и заменике чланова Одбора са садржином Одлукe Републичке изборне комисије о додели мандата народнoг посланика ради попуне упражњеног посланичког места у Народној скупштини и уверења о избору народног посланика Славице Живковић, изабране са Изборне листе АЛЕКСАНДАР ВУЧИЋ - СРБИЈА ПОБЕЂУЈЕ.

Дискусије није било.

На предлог председника, Одбор је једногласно усвојио и Народној скупштини поднео следећи

И З В Е Ш Т А Ј

Одбор је констатовао да је престанком мандата народном посланику Меху Омеровићу, изабраном са Изборне листе АЛЕКСАНДАР ВУЧИЋ - СРБИЈА ПОБЕЂУЈЕ, остало упражњено посланичко место у Народној скупштини, у складу са одредбом члана 88. Закона о избору народних посланика.

Када народном посланику мандат престане пре истека времена на које је изабран, мандат се додељује кандидату са исте изборне листе са које је био изабран народни посланик, на начин утврђен у члану 92. Закона о избору народних посланика.

Одбор је, поступајући у складу са одредбама члана 199. Пословника Народне скупштине, извршио увид у Одлуку Републичке изборне комисије и уверење о избору народног посланика Славице Живковић, изабране са Изборне листе АЛЕКСАНДАР ВУЧИЋ - СРБИЈА ПОБЕЂУЈЕ и утврдио да су подаци о избору народног посланика истоветни са подацима из Одлуке Републичке изборне комисије, чиме су се стекли услови за потврђивање мандата именованом народном посланику.

Одбор предлаже да Народна скупштина одмах по пријему овог извештаја, констатује потврђивање мандата новоизабраном народном посланику Славици Живковић.

За известиоца Одбора на седници Народне скупштине одређен је др Александар Мартиновић, председник Одбора.

**Друга тачка дневног реда**: Усмеравање средстава из Фонда солидарности Народне скупштине.

Председник Одбора је информисао чланове и заменике чланова Одбора да је према Изводу број 8 које је доставилао Одељења за буџетске, финансијско-рачуноводствене послове јавних набавки на дан 18. јул 2018. године у Фонду солидарности Народне расположиво 381.442,86 динара. С тим у вези предложио је да се једна половина наведеног износа усмери у Буџетски фонд за лечење обољења, стања или повреда које се не могу успешно лечити у Републици Србији, а друга половина наведеног износа усмери „Епархији рашко-призренској“, Манастиру Грачаница као помоћ Народним кухињама на Косову и Метохији.

Дискусије није било.

На предлог председника, Одбор је једногласно одлучио да се износ од 190.721,43 динара уплати у корист Буџетског фонда за лечење обољења, стања или повреда које се не могу успешно лечити у Републици Србији, а износ од 190.721,43 динара, у корист „Епархија рашко-призренска“, Манастир Грачаница, 38205 Грачаница, са назнаком: „Помоћ за Народне кухиње“.

\* \* \*

Седница је завршена у 17,25 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић